

**ΠΡΟΓΡΑΜΜΑ ΕΚΔΡΟΜΗΣ 5-7/9/2025**

1η μέρα Παρασκευή 5 Σεπτεμβρίου 2025:

Αναχώρηση από Κόρινθο και με τις ενδιάμεσες στάσεις για ξεκούραση φτάνουμε την Ιερά Μονή Οσίου Εφραίμ του Σύρου στην Κατερίνη. Βρίσκεται στην ειδυλλιακή θέση «Παναγία», κοντά στο χωριό Κονταριώτισσα. Ιδρύθηκε το έτος 1983, σαν Ιδιωτικό Ησυχαστήριο με την ευλογία του Μακαριστού Μητροπολίτου κυρού Βαρνάβα και αργότερα το έτος 1985, υπήχθηκε επίσημα, στην Ιερά Μητρόπολη Κίτρους και Κατερίνης. Είναι η μοναδική μονή σε ολόκληρο τον κόσμο, που είναι αφιερωμένη στον [Όσιο Εφραίμ τον Σύρο](https://el.wikipedia.org/wiki/%CE%95%CF%86%CF%81%CE%B1%CE%AF%CE%BC_%CE%BF_%CE%A3%CF%8D%CF%81%CE%BF%CF%82) (εορτάζει στις 28 Ιανουαρίου). Σήμερα αποτελείται από μια πολυάριθμη γυναικεία μοναστική αδελφότητα, με ηγουμένη την Μοναχή Αικατερίνη. Παραμονή για προσκύνημα και έπειτα αναχώρηση για τις Σέρρες όπου θα διανυκτερεύσουμε. Τακτοποίηση στο ξενοδοχείο. Διανυκτέρευση.

2η μέρα Σάββατο 6 Σεπτεμβρίου 2025:

Αναχώρηση μετά το πρωινό μας για την Ουρανούπολη όπου θα πραγματοποιήσουμε την περιήγηση του Αγίου Όρους με διάρκεια 3 ώρες και 30 λεπτά. Έχοντας πλέον εισέλθει στα ύδατα του Αγίου Όρους μπορείτε ήδη να νοιώσετε την πνευματική αύρα αυτού του τόπου. 20 περίπου λεπτά από τα σύνορα βρίσκεται η **Σκήτη Θηβαίδα**, μια ακατοίκητη ρωσική Σκήτη στην οποία τα τελευταία χρόνια γίνονται εργασίες ανοικοδόμησης. Σε πολύ κοντινή απόσταση βρίσκεται ο **Μονοξυλίτης**, ένα μετόχι της Μονής Διονυσίου όπου παράγεται (το ομώνυμο φημισμένο κρασί Μονοξυλίτη) αυθεντικό αγιορείτικο κρασί. Κατα σειρά βλέπουμε τον αρσανά της μονής **Χιλανδαρίου** (το σέρβικο μοναστήρι), τον αρσανά της μονής **Ζωγράφου** (βουλγάρικο μοναστήρι) και τον αρσανά της μονής **Κωνσταμονίτου**. Το πρώτο μοναστήρι της διαδρομής μας που φαίνεται πολύ καθαρά, καθώς είναι χτισμένο δίπλα στη θάλασσα, είναι η μονή **Δοχειαρίου** στην οποία φυλάσσεται η πολύ θαυματουργή εικόνα της Παναγίας της Γοργουπηκόου. Αμέσως μετά η μόνη **Ξενοφώντος**, επίσης δίπλα στη θάλασσα, ατενίζει τα νερά του Σιγγιτικού κόλπου για πάνω από 1000 χρόνια (χτίστηκε το 997 μ.Χ). Ακολουθεί ένα από τα πιο επιβλητικά μοναστήρια της διαδρομής μας, αλλά και ολοκλήρου του Αγίου Όρους, η ρωσική μόνη του **Αγίου Παντελεήμονος**. Με τους χαρακτηριστικούς πράσινους τρούλους σε σχήμα κρεμμυδιού και το ψηλό καμπαναριό το οποίο κοσμεί η δεύτερη μεγαλύτερη καμπάνα στον κόσμο βάρους 13,5 τόνων. Λίγο πριν φτάσουμε στη Δάφνη, βλέπουμε τη μονή **Ξηροποτάμου**, σκαρφαλωμένη στην πλαγιά 300 περίπου μέτρα πάνω από τη θάλασσα. Η **Δάφνη** είναι το κεντρικό λιμάνι του Αγίου Όρους, εκεί όπου τα καράβια της γραμμής αποβιβάζουν τους επισκέπτες οι οποίοι στη συνέχεια επιλέγουν το κατάλληλο μέσο για να φτάσουν στο μοναστήρι της επιλογής τους. Συνεχίζουμε την περιήγησή μας αφήνοντας πίσω μας τη Δάφνη και αφού περάσουμε πρώτα από μια μικρή Σκήτη του **Αγίου Μοδέστου** ακολουθεί η εντυπωσιακή μονή **Σίμωνος Πέτρας**, το πιο πολυφωτογραφημένο μοναστήρι του Αγίου Όρους. Χτισμένη σε ύψος 300μ. από τη θάλασσα πάνω σε έναν βράχο, υψώνεται με επιβλητική μεγαλοπρέπεια στον ουρανό. Λέγεται μάλιστα ότι αποτελεί την πρώτη πολυκατοικία στον κόσμο, αφού αποτελείται από εφτά ορόφους ενώ έχει και άλλα τρία πατώματα στα θεμέλιά της. Σε πολύ κοντινή απόσταση ακολουθεί η μονή **Οσίου Γρηγορίου** χτισμένη και αυτή πάνω σε έναν βράχο δίπλα στη θάλασσα και στη συνέχεια η μονή **Διονυσίου**, στην οποία μεταξύ άλλων φυλάσσεται το δεξί χέρι του Αγίου Ιωάννου του Προδρόμου, αυτό που βάφτισε τον Χριστό. Τελευταίο μοναστήρι της κρουαζιέρας μας είναι η μονή **Αγίου Παύλου**, χτισμένη στους πρόποδες του Αθωνα. Καθώς αφήνουμε πίσω μας το μοναστήρι του Αγίου Παύλου, βλέπουμε δυο από τις γνωστότερες και μεγαλύτερες σκήτες του Όρους, την **Νέα Σκήτη (**Προσκύνημα Ιέρων Λειψάνων)και την **Σκήτη της Αγίας Άννας**. Στο σημείο αυτό παίρνουμε τον δρόμο της επιστροφής η οποία διαρκεί περίπου μια ώρα και δέκα λεπτά.

Αφού ολοκληρώσουμε την περιήγηση ελεύθερος χρόνος στην Ουρανούπολη για το μεσημεριανό μας φαγητό. Έπειτα συνεχίζουμε για τον Σοχό Θεσσαλονίκης   όπου θα υποδεχθεί την Θαυματουργή Εικόνα της Παναγίας Γοργοεπηκόου από την Ιερά Μονή Δοχειαρίου του Αγίου Όρους. Η Θαυματουργή Εικόνα της Παναγίας Γοργοεπηκόου θα αφιχθεί με κάθε τιμή και μεγαλοπρέπεια, με τοπικούς άρχοντες, κλήρο και πιστούς να την υποδέχονται με θρησκευτική ευλάβεια και χαρά. Παραμονή και αναχώρηση για το ξενοδοχείο. Διανυκτέρευση.

3η μέρα Κυριακή 7 Σεπτεμβρίου 2025:

Αναχώρηση μαζί με τις βαλίτσες μας για την Ιερά Μονή Τιμίου Προδρόμου στις Σέρρες. Μόλις 12χλμ. Βορειοανατολικά των Σερρών στους πρόποδες του Μενοικίου Όρους βρίσκεται η ιστορική Ιερά Μονή Τιμίου Προδρόμου Σερρών. Ιδρύθηκε το 1270 από τον Άγιο Ιωαννίκιο και στους αιώνες που ακολούθησαν αποτέλεσε σημαντικό κέντρο του Ορθόδοξου μοναχισμού διαδραματίζοντας σημαντικό ρόλο στα χρόνια του Βυζαντίου. Το 1986 εγκαταστάθηκε στη Μονή γυναικεία αδελφότητα από την Ιερά Μονή Παναγίας Οδηγήτριας του Πηλίου. Έκτοτε οι μοναχές προσηλώθηκαν στο τιτάνιο έργο της αναστήλωσης και ανάδειξης του μνημειακού κτηριακού συγκροτήματος ενώ παράλληλα συντηρούν την παράδοση της Προδρομικής Μαγειρικής. Αυτή τους η ενασχόληση οδήγησε στη δημιουργία εύγευστων χειροποίητων προϊόντων από άριστα και αγνά υλικά με τα περισσότερα από αυτά να προέρχονται από τον κήπο της ίδιας της Μονής. Παραμονή για προσκύνημα και παρακολούθηση της Θείας Λειτουργίας. Έπειτα αναχώρηση και επιστροφή για Κόρινθο κάνοντας τις απαραίτητες ενδιάμεσες στάσεις.

**Στην τιμή περιλαμβάνεται:**

* Μεταφορά με πούλμαν καθ’ όλη τη διάρκεια της εκδρομής σύμφωνα με το πρόγραμμα
* Δύο διανυκτερεύσεις σε ξενοδοχείο 4 αστέρων στις Σέρρες
* Δύο πρωινά σε μπουφέ
* Το εισιτήριο της περιήγησης στο Άγιο Όρος
* ΦΠΑ

**Δεν περιλαμβάνεται:**

* Ο φόρος διαμονής στο ξενοδοχείο (10€ ανά δωμάτιο, ανά διανυκτέρευση) ο οποίος πληρώνεται απευθείας στο ξενοδοχείο
* Εισόδους σε μουσεία, αρχαιολογικούς χώρους κα
* Ότι αναφέρεται ως προαιρετικό

**Τιμή εισιτηρίου: 200€ κατά άτομο σε δίκλινο δωμάτιο**

**Τιμή εισιτηρίου: 240€ κατά άτομο σε μονόκλινο δωμάτιο**